钦定古今图书集成/理学汇编/文学典/第116卷 > 茅元仪
## 钦定古今图书集成/理学汇编/文学典/第116卷 > 茅元仪

按《列朝诗集》：元仪，字止生，归安人，鹿门先生坤之孙，
缮部国缙之子。少为孤童，雄杰异常。儿年十岁，吴兴
大祲，太守集议赈饥，群公嗫嚅莫敢应，止生垂髫奋
袖，请尽倾囷廪以赈国人。太守叹异曰：“鲁子敬不是
过也。”止生好谭兵，通知古今用兵方略，及九边厄塞
要害，口陈手画，历历如指掌。东事急，慕古人毁家纾
难，慨然欲以有为。高阳公督师以书生辟幕僚，与策
兵事，皆得要领。尝出塞，相视红螺山，七日不火食，从
者皆无人色，止生自如也。高阳谢事，止生亦罢归。先
帝进位经、进《武备志》，且上言东西边情、闽粤疆事及
兵食富强大计。先帝命待诏翰林，寻又以人言罢己
巳之役。高阳再出视师，半夜一纸催出东便门，仅随
二十四骑止。生腰刀匹马以从。四城既复，牒授副总
兵，治舟师略东江。旋以兵哗下狱，遣戌漳浦。东事益
急，再请募死士勤王，权臣恶之，勒还不许，蚤夜愤呼
纵酒而卒止。生自负经奇，恃气凌人，语多夸大，能知
之者惟高阳与余而止。生目中亦无馀子，世所推名
流正人，深衷厚貌，修饬边幅，眼光如豆，宁足与论天
下事哉？止生为诗文，才气𧔧涌，摇笔数千言，倚待立
就.。而其大志之所存者，则在乎“筹进取，论匡复，画地、
聚米、决策制胜”集中连篇累牍，洒江倾海，皆是物也。
今既已化为飞烟，荡为冷风矣，顾欲剌取一二有韵
之言，簸扬而藻饰之，是岂止生之所以自命，而亦岂
余之所以知止生者哉。